
Vsem zavarovalnicam, ki sklepajo naložbena življenjska zavarovanja		



ZADEVA:	Stališče na podlagi ugotovitev pregleda aktivnosti in ukrepov, ki jih zavarovalnice izvajajo za zagotavljanje načela Prudent Person Principle (v nadaljevanju: PPP) in zagotavljanja vrednosti za denar naložbenih življenjskih zavarovanj 



Agencija za zavarovalni nadzor (v nadaljevanju: Agencija) je v letih 2025 in 2026 izvajala preglede ravnanja na zavarovalniškem trgu v zvezi s sprejetimi aktivnostmi in ukrepi, ki jih zavarovalnice izvajajo za zagotavljanje, da so sredstva v skladih, na katera so vezane obveznosti iz zavarovalnih pogodb naložbenih življenjskih zavarovanj naložena in upravljana v najboljšem interesu imetnikov polic ob upoštevanju načela PPP in zagotavljanja ustrezne vrednosti za njihov denar. 

Agencija je pregled opravila tudi na podlagi zaznanih potencialnih tveganj posameznih naložbenih življenjskih zavarovanj glede na primerjavo kazalnikov z vidika vrednosti za denar (Value for Money Benchmarks), ki jih je razvil Evropski organ za zavarovanja in poklicne pokojnine (v nadaljevanju EIOPA).  

Namen pregledov je bil, da se ugotovi dejansko stanje na obravnavanem področju, zazna pomanjkljivosti, preveri določene produkte, pri katerih je bilo zaznano morebitno povečano tveganje iz naslova vrednosti za denar ter poda predloge za izboljšave. 

I.

Ker načelo PPP vedno velja, morajo zavarovalnice upoštevati načelo PPP tudi v primerih, ko naložbeno tveganje prevzemajo imetniki polic. Slednje med drugim pomeni, da morajo imeti zavarovalnice  vzpostavljene primerne postopke upravljanja pri izbiri, spremljavi in nadomestitvi skladov in upravljavce le teh. Nadalje se od zavarovalnic pričakuje, da imajo vzpostavljene primerne postopke pri upravljanju navzkrižja interesov, tudi v primerih prejemanja denarnih koristi. SII in Direktiva o distribuciji zavarovanj (v nadaljevanju: IDD) vsebujeta nekaj podobnih načel, vendar IDD ne zajema vseh tveganj, povezanih z naložbami.    

Agencija v nadaljevanju podaja naslednje poudarke in usmeritve za zavarovalnice:
1. Potrebna je smiselna dopolnitev obstoječih internih predpisov z zahtevami načela PPP, ob usklajenem upoštevanju že zajetih vsebin na podlagi drugih določil npr. IDD, SII; 
2. Skladno z dopolnjenimi internimi predpisi, se pričakuje dosledno izvajanje in dokumentiranje vsaj naslednjega:

· Vzpostavitev ustreznih postopkov in jasnih kriterijev izbire in spremljanja družbe za upravljanje investicijskih skladov (med drugim zlasti zahtev glede velikosti, izkušenosti kadrov, poslovanja skladno z zakonodajo, uspešnosti skladov idr.);
· Identifikacija potencialnega navzkrižja interesov in njegovega obvladovanja oziroma ukrepov, ki jih zavarovalnice morajo sprejeti za reševanje nasprotij interesov in delovanje v najboljšem interesu imetnikov polic; 
· Vzpostavitev ustreznih postopkov izbire, spremljanja in pregledovanja skladov (med drugim zlasti navedba kriterijev izbire, dosledno izvajanje primerjav razpoložljivih skladov s primerljivimi na trgu in zagotavljanje sledljivosti rezultatov teh analiz, nabor ostalih poročil in analiz ter načinov in pogostost spremljanja in pregledovanja naložbenih politik skladov, seznam oseb zadolženih za izbiro, spremljavo in poročanje, idr.);
· Vzpostavitev, izvajanje in dokumentiranje ukrepov, med drugim zlasti v primerih negativnega poslovanja izbranih skladov, kršitve zakonodaje, kršitve pogodbenih določil idr. (npr. ali ima zavarovalnica možnost prekiniti sodelovanje z upravljavcem, ali ima možnost zamenjati posamezne sklade, dopolnitev pravil v zvezi z izogibanjem nasprotju interesov, obstoj formalnih pogodb, ki opredeljujejo sodelovanje med zavarovalnico in upravljavcem tudi z definiranjem provizij, znižanje ali ukinitev denarnih spodbud oziroma provizij, ki jih zavarovalnica prejme od upravljavca, idr.); 
· Popis notranjih kontrol, s katerimi je zagotovljeno, da se sredstva, ki pokrivajo obveznosti iz pogodb vezanih na unit/index linked pogodbe, naložena v skladu s pogodbenimi določili;
· Obdobno preverjanje možnosti ohranitve oziroma zamenjave upravljavcev in skladov, na katera so vezana upravičenja iz naslova zavarovalnih pogodb naložbenih življenjskih zavarovanj;
· Načine upravljanja in dokumentiranja tveganj, ki izvirajo iz izpostavljenosti do upravljavcev skladov in sredstev v skladih, na katera so vezana upravičenje iz zavarovalnih pogodb naložbenih življenjskih zavarovanj, na podlagi katerih zavarovalci prevzemajo naložbeno tveganje; 
· Načine upravljanja in dokumentiranja tveganj, ki izvirajo iz zavarovalnih in ostalih pogodbenih upravičenj iz zavarovanj, pri katerih zavarovalci prevzemajo naložbena tveganja in
· Vzpostavitev, izvajanje in redno pregledovanje vseh aktivnosti in usmeritev za zagotovitev njihove ustreznosti in sprejem ustreznih ukrepov za delovanje v najboljšem interesu imetnikov polic.  

II.

EIOPA je na podlagi metodologije za vzpostavitev primerjalnih kazalnikov vrednosti za denar izvedla analizo zavarovalnih naložbenih produktov na evropskem trgu. Rezultati analize kažejo, da je bilo pri določenih produktih na slovenskem trgu prepoznan dejavnik povečanega tveganja z vidika vrednosti za denar, zlasti v povezavi z višjimi stroški in nižjo donosnostjo v primerjavi s konkurenco. Ob tem Agencija poudarja, da je metodologija še v razvoju in ne predstavlja dokončnega nadzorniškega okvirja, Agencija pa bo na podlagi njenih rezultatov tudi v prihodnje namenila posebno pozornost področju »vrednosti za denar« zavarovalnih naložbenih produktov. 
V zvezi s tem podaja Agencija zavarovalnicam naslednje usmeritve:

1. Stroški morajo biti sorazmerni s tržnimi standardi, potrebami in značilnostmi ciljnega trga;
2. Skladi, ki jih upravljajo osebe povezane z zavarovalnico, morejo biti na voljo le, če ponujajo vsaj podobno razmerje med ceno in kakovostjo kot primerljivi skladi na trgu;
3. Postopek oblikovanja cen mora vključevati zadostno kvantitativno in kvalitativno testiranje produktov (tudi z vidika »vrednosti za denar« kot tudi testiranje z namenom ugotavljanja, ali se vrednost ohranja skozi celotno dobo produkta);
4. Potreben je reden pregled produkta (z vidika stroškov, provizij, donosnosti; zavarovalnice morajo prepoznati dogodke, ki lahko bistveno vplivajo na glavne značilnosti produkta; oceniti morajo ali je produkt še vedno skladen s cilji, potrebami in značilnostmi ciljnega trga) in
5. V procesu preverjanja primernosti in ustreznosti produkta se priporoča vključitev predčasnih prekinitev v prvem in prvih petih letih kot enega izmed dejavnikov za oceno presoje.





									  mag. Gorazd Čibej
										direktor 

